|  |  |
| --- | --- |
| *Визия за ОСП след 2020 г.* |  |

**На 8 април евродепутатите от Комисията по земеделие и развитие на селските райони дадоха зелена светлина на последната част от бъдещото законодателство на ОСП – като гласуваха Регламента за финансиране, управление и мониторинг (Хоризонтален регламент), настоявайки за добре финансиран извън бюджета за земеделие резерв за кризи.** Според евродепутатите от Комисията резервът трябва да се финансира като допълнение към подпомагането с директни плащания и развитие на селските райони. Първоначалният бюджет следва да бъде 400 милиона евро и да нарасне до 1,5 милиарда евро чрез добавяне на сумите, неизразходвани от предходната година. Финансовата дисциплина, линейно намаляване на директното подпомагане, следва да се активира само в краен случай, като се изключат първите 2 000 евро от плащанията на земеделските стопанства. Членовете на Европейския парламент подкрепиха преминаването от подход на „спазване“ към подход, основан на „качество на изпълнението“, който е фокусиран върху постигането на резултатите, определени в националните стратегически планове. Държавите членки трябва да докладват на Европейската комисия за постигнатия напредък веднъж на всеки две години, а не всяка година, както е в предложението на Комисията. Ако бенефициентите не спазват правилата за условност, свързани с околната среда, хуманното отношение към животните или качеството на храните, те ще загубят 10% от доходите за стопанствата си (в сравнение с 5% в момента) и ще продължат да губят 15%, ако умишлено нарушават правилата. След гласуването Улрике Мюлер коментира, че докладът е изготвен „въз основа на две цели - опростяване на администрацията и повишаване на прозрачността на институциите“. Приетият текст - с 28 гласа „за“, 7 „против“ и 2 „въздържали се“ - „изпълнява и двете цели, в полза на държавите членки, земеделските стопани и гражданите”. Приетият текст ще бъде представен пред пълния състав на Парламента, след парламентарните избори следващия месец (23-26 май). Председателският съвет (председателят на Европейския парламент и лидерите на политическите групи) може да реши да внесе текста за гласуване в пленарна зала, в противен случай новата Комисията по земеделие и развитие на селските райони отново ще трябва да разгледа досиетата на новата ОСП.